Document ID: 32008R0213

KOMISSION ASETUS (EY) N:o 213/2008,
annettu 28 päivänä marraskuuta 2007,
yhteisestä hankintasanastosta annetun Euroopan parlamentin ja neuvoston asetuksen (EY) N:o 2195/2002 sekä julkisista hankintamenettelyistä annettujen Euroopan parlamentin ja neuvoston direktiivien 2004/17/EY ja 2004/18/EY muuttamisesta ja yhteisen hankintasanaston tarkistuksesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisestä hankintasanastosta (CPV) 5 päivänä marraskuuta 2002 annetun Euroopan parlamentin ja neuvoston asetuksen (EY) N:o 2195/2002 (1) ja erityisesti sen 2 artiklan,
ottaa huomioon vesi- ja energiahuollon sekä liikenteen ja postipalvelujen alalla toimivien yksiköiden hankintamenettelyjen yhteensovittamisesta 31 päivänä maaliskuuta 2004 annetun Euroopan parlamentin ja neuvoston direktiivin 2004/17/EY (2) ja erityisesti sen 70 artiklan d ja e kohdan,
ottaa huomioon julkisia rakennusurakoita sekä julkisia tavara- ja palveluhankintoja koskevien sopimusten tekomenettelyjen yhteensovittamisesta 31 päivänä maaliskuuta 2004 annetun Euroopan parlamentin ja neuvoston direktiivin 2004/18/EY (3) ja erityisesti sen 79 artiklan f ja g kohdan,
sekä katsoo seuraavaa:
(1)
Asetuksella (EY) N:o 2195/2002 otettiin käyttöön yhteinen hankintasanasto (CPV) ja perustettiin julkisiin hankintoihin sovellettava yhteinen luokittelujärjestelmä, jonka tarkoituksena on yhdenmukaistaa hankintaviranomaisten ja -yksikköjen sopimusten kohteen kuvauksissaan käyttämät viittaukset.
(2)
CPV:n rakennetta, koodeja ja kuvauksia olisi mukautettava tai muutettava markkinoiden kehittymisen ja käyttäjien tarpeiden myötä. Joitakin sidosryhmien ja CPV:n käyttäjien CPV:n tekstin parantamiseksi tekemiä ehdotuksia olisi otettava huomioon. Yhteisen hankintasanaston rakenne, koodit ja kuvaukset olisi saatettava nykykäsityksen mukaisiksi myös sen vuoksi, että sanastosta on tarkoitus tehdä tehokas elektroninen julkisten hankintojen työkalu.
(3)
Yhteisen hankintasanaston käyttäjäystävällisyyden parantamiseksi sen pitäisi perustua vähäisemmässä määrin materiaaleihin ja suuremmassa määrin tuotteisiin. Tämän mukaisesti asetuksen (EY) N:o 2195/2002 nykyisessä liitteessä I olevassa pääsanastossa mainitut tuoteominaisuudet olisi siirrettävä samaan liitteeseen sijoitettavaan lisäsanastoon, ja nykyisen sanaston voimakkaasti materiaaleihin perustuvat osastot olisi sijoitettava muihin osastoihin.
(4)
Yhteisen hankintasanaston hierarkiaa olisi järkiperäistettävä yhdistämällä ja sijoittamalla uudelleen suhteellisen vähäisen määrän koodeja omaavia osastoja, joita pitäisi osittain tarkastella yhdessä, sekä osastoja, jotka voisivat aiheuttaa hämmennystä. Tämä olisi tehtävä siten, että nimikkeistö olisi johdonmukaisemman ja tasaisemman esitystavan ansiosta yksinkertaisempi käyttää.
(5)
Maanpuolustusalan laitteiden ja palvelujen luokitusta olisi parannettava ryhmittämällä entiset, hajanaiset koodit johdonmukaisemmin uusiin ryhmiin ja luokkiin ja lisäämällä uusia koodeja, kuten puolustusalan tutkimus ja teknologia.
(6)
Lisäsanaston rakenne olisi uusittava kokonaan, ja sille olisi luotava looginen rakenne, jossa pääluokat jaetaan ryhmiin käytettäväksi yhdessä pääsanaston kanssa. Lisäsanastoa olisi myös kehitettävä lisäämällä siihen tuotteiden ja palvelujen ominaisuuksia. Tämä yksinkertaistaisi hakuprosessia, kun sopimuksen sisältö voitaisiin kuvata kattavasti ja pääsanaston koodien määrää voitaisiin vähentää.
(7)
Selkeyden vuoksi asetuksen (EY) N:o 2195/2002 liite I olisi korvattava.
(8)
Asetuksen (EY) N:o 2195/2002 liite II, jossa luetellaan yksityiskohtaisesti vuonna 2003 tehdyt muutokset, on menettänyt merkityksensä, ja se olisi siksi poistettava.
(9)
Yhteisen hankintasanaston tarkistuksen johdosta on syytä myös päivittää asetuksen (EY) N:o 2195/2002 liitteissä III, IV ja V esitetyt taulukot, jotka osoittavat vastaavuudet CPV:n sekä Yhdistyneiden kansakuntien yhteisen tavaroiden ja palvelujen luokituksen (CPC Prov.), Euroopan yhteisöjen yleisen toimialaluokituksen (NACE Rev. 1) sekä yhdistetyn nimikkeistön (CN) välillä. Taulukot olisi korvattava muutetuilla taulukoilla selvyyden vuoksi.
(10)
Yhteisen hankintasanaston tarkistuksen yhteydessä olisi päivitettävä myös direktiivien 2004/17/EY ja 2004/18/EY liitteissä mainittujen toimintojen ja palvelujen luettelot, joissa viitataan CPV-koodeihin, jotta luettelot olisivat johdonmukaiset tarkistetun CPV:n kanssa. Tämä tehdään siten, ettei mainittujen direktiivien asiasisältö muutu.
(11)
Jotta olisi riittävästi aikaa tehdä elektronisiin järjestelmiin uudesta yhteisestä hankintasanastosta aiheutuvat tekniset mukautukset, olisi säädettävä, että asetusta sovelletaan kuuden kuukauden kuluttua sen julkaisemisesta.
(12)
Tässä asetuksessa säädetyt toimenpiteet ovat julkisia hankintoja käsittelevän neuvoa-antavan komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 2195/2002 seuraavasti:
1)
Korvataan liite I tämän asetuksen liitteessä I olevalla tekstillä.
2)
Poistetaan liite II.
3)
Korvataan liite III tämän asetuksen liitteessä II olevalla tekstillä.
4)
Korvataan liite IV tämän asetuksen liitteessä III olevalla tekstillä.
5)
Korvataan liite V tämän asetuksen liitteessä IV olevalla tekstillä.
2 artikla
Muutetaan direktiivi 2004/17/EY seuraavasti:
1)
Korvataan liitteen XII taulukko tämän asetuksen liitteessä V olevalla tekstillä.
2)
Korvataan liitteen XVIIA taulukko tämän asetuksen liitteessä VI olevalla tekstillä.
3)
Korvataan liitteen XVIIB taulukko tämän asetuksen liitteessä VII olevalla tekstillä.
3 artikla
Muutetaan direktiivi 2004/18/EY seuraavasti:
1)
Korvataan liitteen I taulukko tämän asetuksen liitteessä V olevalla tekstillä.
2)
Korvataan liitteessä II olevan liitteen IIA taulukko tämän asetuksen liitteessä VI olevalla tekstillä.
3)
Korvataan liitteessä II olevan liitteen IIB taulukko tämän asetuksen liitteessä VII olevalla tekstillä.
4 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 15 päivästä syyskuuta 2008.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä marraskuuta 2007.

Labels: 12
7
3
19